b'\n_START_ARTICLE_\nLuft\n_START_PARAGRAPH_\nLuft er en samling gasser, partikler og dr\xc3\xa5per som utgj\xc3\xb8r atmosf\xc3\xa6ren rundt jorden. Menneskene er avhengig av luftens oksygen for \xc3\xa5 kunne puste, i likhet med andre pattedyr. Planter omsetter luftens karbondioksid i fotosyntese. For de fleste planter er dette den eneste kilden til karbon._NEWLINE_Da det samlede trykket av luften avtar jo h\xc3\xb8yere man er, er det n\xc3\xb8dvendig \xc3\xa5 forh\xc3\xb8ye trykket i flykabiner. I undervannsb\xc3\xa5ter og ved dykking blir det ofte anvendt trykkluft.\n_START_SECTION_\nTetthet\n_START_PARAGRAPH_\nI standardatmosf\xc3\xa6ren er tettheten ved havniv\xc3\xa5 1,293 kg/m\xc2\xb3 ved 0\xc2\xb0C og 1,204 kg/m\xc2\xb3 ved 20\xc2\xb0C ._NEWLINE_T\xc3\xb8rr luft har molar masse (molmasse) 28,9644 g/mol (standardatmosf\xc3\xa6ren). Da molmassen av vanndamp bare er om lag 18 g/mol er fuktig luft lettere enn t\xc3\xb8rr.\n_START_SECTION_\nTrykk\n_START_PARAGRAPH_\nVekten av en tenkt vertikal lufts\xc3\xb8yle betegner i statikken lufttrykk. Lufttrykket varierer etter hvor p\xc3\xa5 jordoverflaten det blir m\xc3\xa5lt. Beskrivelsen av variasjonene i lufttrykk utgj\xc3\xb8r en viktig del av den meteorologiske forst\xc3\xa5elsen. Lufttrykket over en kvadratmeter av jordoverflaten tilsvarer en vekt av omkring 10 000 kg. Ved hjelp av Daltons lov kan partialtrykket_NEWLINE_for hver av gasskomponentene i luften bestemmes.\n_START_SECTION_\nLuftfuktighet\n_START_PARAGRAPH_\nM\xc3\xa5let p\xc3\xa5 hvor mye vanndamp det er i luften kan angis enten som relativ luftfuktighet, absolutt luftfuktighet eller spesifikk luftfuktighet. Mengden vanndamp er begrenset av vannets damptrykk, slik at duggpunkt ogs\xc3\xa5 kan benyttes for \xc3\xa5 tallfeste luftfuktigheten.\n_START_SECTION_\nLyd\n_START_PARAGRAPH_\nI standardatmosf\xc3\xa6ren er lydens hastighet 331,5 m/s.\n_START_SECTION_\nLys\n_START_PARAGRAPH_\nBrytningsindeksen i luft er under normalforhold omtrent 1,00029 for synlig lys. Brytningsindeksen avhenger f\xc3\xb8rst og fremst av luftfuktigheten, og i mindre grad av trykket, temperaturen og luftens \xc3\xb8vrige sammensetning.\n_START_SECTION_\nLuftforurensning\n_START_PARAGRAPH_\nForekomsten av skadelige eller u\xc3\xb8nskede stoffer utgj\xc3\xb8r forurensningen av luft. Begrepsmessig forekommer luftforurensning p\xc3\xa5 ulike skalaer: Innend\xc3\xb8rs forurensning, lokal luftforurensning, regional eller langtransportert luftforurensning, global luftforurensning. P\xc3\xa5 hver skale er det fokus p\xc3\xa5 ulike stoffer, og det blir benyttet ulike virkemidler for \xc3\xa5 redusere forurensningene.\n_START_SECTION_\nEksempel p\xc3\xa5 innend\xc3\xb8rs forurensning\n_START_PARAGRAPH_\nOpphopning av radon fra lokale bergarter bekjempes best ved god utlufting._NEWLINE_Utskillelse av formaldehyd eller andre flyktige organiske forbindelser fra bygningsmaterialer og overflatebehandling som lakk og maling kan v\xc3\xa6re akutt giftig.\n_START_SECTION_\nEksempel p\xc3\xa5 lokal luftforurensning\n_START_PARAGRAPH_\nUtslippene fra biltrafikken har f\xc3\xb8rt til omfattende helseskader, ved blytilsetning i bensin, nitrogenoksider og partikler.\n_START_SECTION_\nEksempel p\xc3\xa5 regional eller langtransportert luftforurensning\n_START_PARAGRAPH_\nUtslippene av nitrogenoksider og flyktige organiske forbindelser danner sammen med sollys bakken\xc3\xa6r ozon som i h\xc3\xb8ye konsentrasjoner er helseskadelig og skader planter._NEWLINE_Utslippene av nitrogenoksider og svovel gir etter omdannelse i skydr\xc3\xa5pene sur nedb\xc3\xb8r som skader spesielt vannlevende organismer i omr\xc3\xa5der som ikke har tilstrekkelig bufringskapasistet._NEWLINE_Utslippene av nitrogenoksider gir en gj\xc3\xb8dslingseffekt som i utsatte omr\xc3\xa5der utgj\xc3\xb8r et bidrag til overgj\xc3\xb8dsling.\n_START_SECTION_\nEksempel p\xc3\xa5 global luftforurensning\n_START_PARAGRAPH_\nUtslipp av klorfluorkarboner har f\xc3\xb8rt til nedbryting av stratosf\xc3\xa6risk ozon og en tilh\xc3\xb8rende \xc3\xb8kt skadelig innst\xc3\xa5ling i de ber\xc3\xb8rte omr\xc3\xa5dene._NEWLINE_Utslipp av drivhusgasser har ved sitt str\xc3\xa5lingsp\xc3\xa5driv f\xc3\xb8rt til en \xc3\xb8kning i jordens midlere temperatur ved overflaten og en tilh\xc3\xb8rende \xc3\xb8kt dynamikk i v\xc3\xa6ret.'